αγαθηι τυχηι. η βουλη και ο δημος της λαμπροτατης και ενδοξου σιδητων πολεως ετειμησεν αυρηλιον μανδριανον λογγεινον το[ν] ιδιον βουλευτην αρχιερασαμενον τω σεβαστω ευσεβως και φιλοτειμως επιδοντα νομας βουλευταις τε και πολειταις επιτελεσαντα θεωριας παρα τον καιρον της αρχιερωσυνης αυτου μεγαλοπρεπως αγωνοθετησαντα σεμνως καλουμενου αγωνος φοιβειου και δοντος επι τη αγωνοθεσια αυτου διανομας βουλευταις τε και πολειταις αγορανομησαντα αγνως τριμηνου τριτης ειρηναρχησαντα ανδρειως και επιμελως αρχισειτωνησαμενον πρακτορευσαντα προθυσαντα υπερ της σεμνοτατης βουλης παραπεμψαντα ιερας αννωνας εις το συρων εθνος τρις συνιερασαμενον τη γυναικι αυτου αυρηλια κιλλαραμωτιανη ειη τη προκαθεζομενη θεω αθηνα πενταετηριδι προστατησαντα κυνηγεσιων και μονομαχιων των καταλειφθεισων υπο του της αριστης μνημης υπατικου τιτου λικιννιου μουκιανου ενδοξως και μεγαλοπρεπως γενομενον και επιμελητην του υδρειου και εν αλλαις επιμελειαις πολλαις και υπηρεσιαις χρησιμευσαντα τη πολει και εν τοις αλλοις πασιν εν τοις πρωτοις εξητασμενον τον δε ανδριαντα ανεστησεν αυρ. κιλλαραμωτιανη ιης η γυνη αυτου φιλανδριας χαριν.
Pamph., E. — Aydolin Kalesi — ca. 220-240 AD
 ca. 220-240 AD